કલા નિર્દેશક પિતા છેલ વાયડાના અવસાન બાદ સંજય છેલે લખેલા મોત પરના આર્ટિકલને હું મેં વાંચેલા મોત પરના શ્રેષ્ઠ આર્ટિકલ્સ પૈકીનો એક માનું છું. સંજય છેલે લખેલુ કે, 'મોત, બુદ્ધના નિર્વાણ સમયે મિંચાતી આંખ છે. દેવદૂતોની વીંઝાતી પાંખ છે. બળી ગયેલા શરીરની મુઠ્ઠીભર રાખ છે. એ કબરની ગહન ખામોશીમાં છે. એ ગંગાજળની શીશીમાં છે. ઘૂંટણની વ્યાધિમાં કે આધાશીશીમાં છે. મોત, જિંદગીને ઇન્સ્ટોલમેન્ટમાં મળેલ ભેટ છે. મોત, કયારેક ઉતાવળું તો કયારેક ખૂબ લેઇટ છે.'